Active Worlds oli 1990-luvun puolivälin jälkeen hetken aikaa kova juttu. Internet oli ihan uusi asia ja erilaisista nettimaailmoista visioitiin todellista kyberpunk-ulottuvuutta. Mitä jos MMO-nettiseikkailu voisi olla todellinen maailma, jossa voit itse rakentaa omia linnojasi, kutsua kavereita kylään ja hurvitella virtuaalitodellisuudessa?

Niin Active Worlds kuin muutkin nettivirtuaalimaailmat katosivat kuitenkin nopeasti näköpiiristä. Ne eivät vain kiinnostaneet. Sen sijaan Ultima Online, EverQuest ja muut oikeat nettipelit iskivät nettikansan tajuntaan.

Joten.. Mitä tapahtuu, jos vanha MMO hylätään? Jos siellä ei ole enää asukkaita? Jos Mmo kuitenkin sinnittelee yhä jollain ihmeen tapaa ja joku maksaa sen ylläpitokustannukset kuukaudesta toiseen?

Sitä selvitti striimaajatuubisti Vinesauce, jonka matka Active Worldsin autiossa, tyhjyyttään kirkuvassa maailmassa sai kuitenkin omituisen käänteen, kun vastaan tuli hahmo. Oliko se ihminen? Oliko se NPC? Oliko se käytännön pila? Onko maailmassa oikeasti vielä joku, joka viettää aikaansa Active Worldsin uumenissa, muistellen sen menneitä suuruuden vuosia?

Lisätietoja: https://www.activeworlds.com